Aliriko zubia

Aliriko zubia Gipuzkoako Usurbil herriko Txikierdi auzoa eta Zubieta elkarlotuz Oria ibaia zeharkatzen duen zubi bat da.

Historia 
Zorrotzeko zubiarekin batera Usurbilgo zubirik zaharrena da. 1533an Zubietako herritarrek probintziari laguntza eskatu zioten aurrez eraiki zuten zubia konpontzeko. 1549an Juan Pérez de Arrillagak bere testamentuan erreal bana utzi zien Usurbilgo 2 zubiei. 1573an berriz ere laguntza eskatu zioten probintziari zubia konpontzeko. 1574an zubitik Ychasau etxerako bide publikoa harriztatu zuten. 1582an berriz konpondu zuten zubia eta 1592an uholde batek suntsitu zuen. 1593ko azaroan Sebastián de Oldaldagorrik Hondarribiko Batzarrari aurkeztutako eskaeraren ondoren berritu zuten. 1623ko dokumentu batean Gipuzkoako Batzarrak egurrezko zubia berreraiki eta oinez, zaldiz eta kargatutako zaldiz pasatzeko moduan jartzeko agintzen du, 20 dukateko zigorreko mehatxupean. Oraindik ez zegoen gurdiak pasatzeko prestatua. 1639an uholde batek puskatu zuen berriz ere. 1741ean Zubietako Komunitateak Zestoako Batzarrari eskatu zion Usurbilek konpon zezala Aliriko zubitik Arrechea etxerako bidea, bertatik eramaten baitzituzten hildakoak Usurbilgo parrokiara eta oinezko eta zaldizkoentzat psasabide bakarra baitzen. 1885ean inauguratu zuten kostako trenbidea eraiki zutenean zubia birmoldatu zuten eta alboko arku bat ezkutuan geratu zen.

Egitura 
Hareharrizko harlanduarekin eraikia dago eta erdi puntuko 3 arku handi ditu. Oria ibaiaren gaineko 2 arku nagusiek 15,5 metro eta 22,20 metroko zabalera dute. Harlanduzko zubi-brankak ditu arkuen arteko pilareetan ur korrontea alboetara bideratzeko, zilindro itxurakoak ur gora, zorrotzak ur behera. Gaineko bideak 3,5 metroko zabalera du.

Erreferentziak

Kanpo estekak 

Usurbilgo zubiak
Usurbilgo eraikinak
Donostiako zubiak
Zubietako eraikinak (auzoa)